अनंतनाग में आतंकियों ने एक नागरिक को मारी गोली, हुई मौत
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar. कर्नाटक में NH-48 पर दो ट्रकों में टक्कर, एक ट्रक में लगी आग - असम के गुवाहाटी में सड़क हादसा, 7 लोगों की मौत, 6 घायल
कश्मीर के अनंतनाग में आतंकियों ने मेले में काम करने वाले दीपू नाम के व्यक्ति की हत्या की। दीपू जम्मू के उधमपुर का रहने वाला था और अनंतनाग में सर्कस मेले में काम करता था।
आज की अन्य बड़ी खबरें...
जम्मू-कश्मीर के डोडा जिले में वाहन सड़क से फिसलकर खाई में गिरा, 3 की मौत, एक लापता
जम्मू-कश्मीर के डोडा जिले में चिनाब नदी के तट पर सोमवार को एक वाहन के सड़क से फिसलकर 300 फीट नीचे खाई में गिर गया। हादसे में तीन लोगों की मौत हो गई। एक व्यक्ति अभी लापता है। हादसा रग्गी नाला के पास बटोटे-किश्तवाड़ राजमार्ग पर हुई। SSP किश्तवाड़ अब्दुल कयूम ने कहा कि तीन शव बरामद किए गए हैं।
दिल्ली के UP भवन में महिला का यौन उत्पीड़न, दो मंत्रियों से मिलवाने के बहाने बुलाया था
दिल्ली के UP भवन में एक महिला से यौन उत्पीड़न का मामला सामने आया है। महिला दिल्ली की रहने वाली है। केंद्र सरकार के दो बड़े मंत्रियों से मुलाकात कराने के लिए उसे उसे यूपी भवन में बुलाया गया था। महिला ने दिल्ली पुलिस में मामले की शिकायत की है। दिल्ली पुलिस ने उस कमरे को सील कर मामले की जांच शुरू कर दी है। पढ़ें पूरी खबर...
दिल्ली के लाजपत नगर बाजार में आग, फायर ब्रिगेड की 12 गाड़ियां मौके पर पहुंचीं
दिल्ली के लोकप्रिय लाजपत नगर बाजार (सेंट्रल मार्केट) में सोमवार दोपहर भीषण आग लग गई। अभी तक किसी के हताहत होने की सूचना नहीं है। दमकल की 12 गाड़ियां मौके पर हैं।
कर्नाटक में कार और बस की टक्कर में दो बच्चों सहित दस लोगों की मौत, मैसूरु के पास हुआ हादसा
कर्नाटक में सोमवार को एक कार और बस की टक्कर में दो बच्चों सहित दस लोगों की मौत हो गई। घटना मैसूरु के पास तनरसिंहपुरा की है। कार में सवार लोगों में से एक घायल है। उसे इलाज के लिए पास के अस्पताल में भर्ती कराया गया है। पढ़ें पूरी खबर...
महाराष्ट्र के ठाणे जिले में बस की ट्रक से टक्कर, हादसे में 10 लोगों के घायल होने की खबर
महाराष्ट्र के ठाणे ग्रामीण जिले के मालशेज घाट में सोमवार को मुंबई-नासिक हाइवे पर बस की ट्रक से टक्कर हो गई। हादसे में 10 लोगों के घायल होने की आशंका है।
दिल्ली की तिहाड़ जेल में गैंगवार, दो कैदी घायल
दिल्ली की तिहाड़ जेल में सोमवार दोपहर करीब 12.40 बजे कैदियों के दो गुटों में झड़प हो गई। इसमें दो कैदी घायल हो गए। घटना जेल नंबर एक की बताई जा रही है। कैदी आलोक ने कैदी राहुल पर चाकूनुमा हथियार और टाइल से हमला किया। झगड़े में आलोक को भी चोट लगी है। दोनों को इलाज के लिए अस्पताल ले जाया गया है। मालूम हो कि दिल्ली की तिहाड़ जेल में 2 मई को गैंगस्टर टिल्लू ताजपुरिया का मर्डर हो गया था।
CBI ने रोल्स रॉयस के खिलाफ केस किया दर्ज, एयरक्राफ्ट की खरीद में भ्रष्टाचार का आरोप
सेंट्रल ब्यूरो ऑफ इन्वेस्टिगेशन (CBI) ने ब्रिटिश मल्टीनेशनल एयरोस्पेस एंड डिफेंस कंपनी रोल्स रॉयस PLC के खिलाफ केस दर्ज किया है। 24 हॉक और 115 एडवांस्ड जेट ट्रेनर एयरक्राफ्ट की खरीद में भ्रष्टाचार के आरोप में यह मामला दर्ज किया गया है। रोल्स रॉयस के इंडिया डायरेक्टर टिम जोन्स, आर्म्स डीलर सुधीर चौधरी और भानु चौधरी भी इस भ्रष्टाचार में शामिल हैं। पढ़ें पूरी खबर...
पश्चिम बंगाल के इकलौते कांग्रेस विधायक बायरन बिस्वास TMC में शामिल
पश्चिम बंगाल के इकलौते कांग्रेस विधायक बायरन बिस्वास सोमवार को तृणमूल कांग्रेस (TMC) में शामिल हो गए। उस दौरान ममता बनर्जी के भतीजे अभिषेक बनर्जी भी मौजूद थे।
झारखंड में बिजली के तार की चपेट में आने से 6 मजदूरों की मौत
झारखंड के धनबाद में बिजली के तार की चपेट में आने से 6 ठेका मजदूरों की मौत हो गई और कई लोग घायल हुए हैं। पोल लगाने के दौरान हाईटेंशन तार की चपेट में आने से यह हादसा हुआ। घटना कतरास स्टेशन से लगभग एक किलोमीटर की दूरी पर स्थित झारखोर के पास हुई है। पूरी खबर पढ़ें...
दिल्ली में 16 साल की लड़की की सड़क पर हत्या, आरोपी ने कई बार चाकू मारे, फिर पत्थर पटका
दिल्ली के शाहबाद डेरी इलाके में 16 साल की लड़की की चाकुओं से गोदकर हत्या कर दी गई। वारदात का वीडियो CCTV में कैप्चर हो गया है। पुलिस के मुताबिक, आरोपी साहिल ने साक्षी को रास्ते में रोका और कई बार चाकू से वार किए। इसके बाद पत्थर से हमला किया। दोनों के बीच दोस्ती थी, लेकिन किसी बात को लेकर दोनों का झगड़ा हो गया था। हत्या तब हुई, जब साक्षी एक बर्थडे पार्टी में जा रही थी। पूरी खबर पढ़ें...
मध्यप्रदेश में एयरफोर्स के अपाचे हेलिकॉप्टर की इमरजेंसी लैंडिंग, सिंध नदी के किनारे बीहड़ में उतारा गया
मध्यप्रदेश के भिंड में एयरफोर्स के अपाचे हेलिकॉप्टर की सोमवार को इमरजेंसी लैंडिंग कराई गई है। हेलिकॉप्टर नयागांव थाना इलाके के जखमौली गांव के नजदीक सिंध नदी के किनारे बीहड़ में उतरा। SP मनीष खत्री ने बताया कि नयागांव और उमरी थाने से पुलिस बल मौके के लिए रवाना किया गया है। पूरी खबर पढ़ें...
दिल्‍ली HC ने 2000 रुपए के नोट बदलने के लिए ID प्रूफ अनिवार्य करने की मांग वाली याचिका को किया खारिज 
2000 रुपए के नोटों को बिना कोई पहचान बताए बदलने के रिजर्व बैंक के आदेश को चुनौती देने वाली याचिका को दिल्‍ली हाईकोर्ट ने सोमवार को खारिज कर दिया। भाजपा नेता अश्‍विनी उपाध्‍याय ने यह याचिका दाखिल की थी। उपाध्‍याय ने अपनी याचिका में अदालत से RBI और SBI को 2000 रुपए के नोट बदलने के लिए ID प्रूफ देने को अनिवार्य किए जाने का आदेश देने की अपील की थी।
तमिलनाडु में 2 DMK पार्षद समेत 10 लोग गिरफ्तार, IT अधिकारियों को ड्यूटी करने से रोकने का आरोप
तमिलनाडु के करूर में रविवार को 2 DMK पार्षद समेत 10 लोगों को गिरफ्तार किया गया । इन पर इनकम टैक्स (IT) के अधिकारियों को ड्यूटी करने से रोकने का आरोप है। दरअसल, 26 मई को जब IT अधिकारियों ने मंत्री सेंथिल बालाजी से जुड़े ठिकानों की तलाशी लेने की कोशिश की थी, तब इन लोगों ने कथित तौर पर उन पर हमला किया और छापेमारी करने से रोक दिया था।
असम में भूकंप, रिक्टर स्केल पर मापी गई 4.4 तीव्रता
असम के सोनितपुर में सोमवार सुबह भूकंप आया। रिक्टर स्केल पर इसकी तीव्रता 4.4 मापी गई। नेशनल सेंटर फॉर सीस्मोलॉजी के मुताबिक, 8.03 पर भूकंप आया। यह भूकंप जमीन से 15 किमी नीचे आया है।
कर्नाटक में NH-48 पर दो ट्रकों में टक्कर, एक ट्रक में लगी आग
कर्नाटक में हावेरी जिले के शिगगांव के पास NH-48 पर सोमवार सुबह दो ट्रकों में टक्कर हो गई। जिसके बाद एक ट्रक में भीषण आग लग गई। फिलहाल किसी के घायल होने की जानकारी नहीं है।
असम के गुवाहाटी में सड़क हादसा, 7 लोगों की मौत, 6 घायल
असम में गुवाहाटी के जलुकबाड़ी इलाके में रविवार देर रात एक सड़क हादसा हुआ। इसमें 7 लोगों की मौत हो गई और 6 लोग घायल हुए हैं। गुवाहाटी के जॉइंट कमिशनर ऑफ पुलिस थुबे प्रतीक विजय कुमार ने बताया कि शुरुआती जांच के मुताबिक मरने वाले सभी लोग छात्र हैं। पूरे मामले की जांच की जा रही है।
CBI ने बैंक धोखाधड़ी को लेकर फिल्म प्रोड्यूसर के खिलाफ FIR दर्ज की
केंद्रीय जांच ब्यूरो (CBI) ने एक कथित बैंक धोखाधड़ी मामले में जीएस एंटरटेनमेंट के निदेशकों के खिलाफ FIR दर्ज की है। FIR में जीएस एंटरटेनमेंट प्राइवेट लिमिटेड (जीएसईपीएल) के डायरेक्टर जसप्रीत सिंह वालिया (उर्फ बंटी वालिया) और गुनीत सिंह वालिया (उर्फ जस्सी वालिया) शामिल हैं। बता दें जीएस इंटरटेनमेंट ने लम्हा मूवी प्रोड्यूस की थी। वालिया ब्रदर्स पर धोखाधड़ी और धन की हेराफेरी का आरोप लगा है।
मणिपुर में भारतीय सेना ने वेनम ब्रिज की मरम्मत की, उपद्रवियों ने तोड़ दिया था
मणिपुर में कुछ उपद्रवियों ने शनिवार को वेनम ब्रिज को क्षतिग्रस्त कर दिया था। जिसके बाद भारतीय सेना ने रविवार को पुल की मरम्मत का काम पूरा कर लिया। भारतीय सेना ने कहा कि उपद्रवियों ने पुल के तीन पैनल उखाड़ दिए थे। सेना के मुताबिक, पुल अब आवाजाही के लिए तैयार है।
मणिपुर में दो कुकी समूह गृह मंत्री के आने का कर रहे इंतजार, अमित शाह से हल निकालने की उम्मीद
मणिपुर में कुकी समुदाय से जुड़े दो ग्रुप यूनाइटेड पीपुल्स फ्रंट और कुकी नेशनल ऑर्गनाइजेशन ने रविवार को कहा कि जातीय हिंसा में निर्दोष लोगों की हत्या से बहुत नुकसान हुआ है और वे जल्द से जल्द शांति चाहते हैं। एक बयान में, दोनों संगठनों ने कहा कि वे केंद्रीय गृह मंत्री अमित शाह का मणिपुर दौरे का इंतजार कर रहे हैं। उम्मीद है कि गृह मंत्री कुछ हल निकालेंगे।
BSF ने पाकिस्तानी ड्रोन को अमृतसर में मार गिराया
भारतीय हवाई क्षेत्र का उल्लंघन करने वाले एक पाकिस्तानी ड्रोन को BSF के जवानों ने अमृतसर सेक्टर में मार गिराया। ड्रोन से नशीले पदार्थों को सीमा पार कराया जा रहा था।